CELEX: 62014TN0155
Language: el
Date: 2014-03-07 00:00:00
Title: Υπόθεση T-155/14: Aγωγή της 7ης Μαρτίου 2014 — ANKO κατά Επιτροπής

10.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 175/46
            
         Aγωγή της 7ης Μαρτίου 2014 — ANKO κατά Επιτροπής
   (Υπόθεση T-155/14)
   2014/C 175/64
   Γλώσσα διαδικασίας: η ελληνική
   
      Διάδικοι
   
   
      Ενάγουσα: ANKO Ανώνυμος Εταιρία Αντιπροσωπειών, Εμπορίου και Βιομηχανίας (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι το συνολικό ποσό των 325 823,16 ευρώ που η Επιτροπή αναζητεί ως αντιστοιχούν σε μη επιλέξιμες δαπάνες και το οποίο ήδη έχει καταβάλει στην ενάγουσα για το έργο PERSONA καθώς και το συνολικό ποσό των 280 747,45 ευρώ που η Επιτροπή αναζητεί ως αντιστοιχούν σε μη επιλέξιμες δαπάνες και το οποίο ήδη έχει καταβάλει για το έργο TERREGOV, αντιστοιχούν σε επιλέξιμες δαπάνες·
            
         
               —
            
            
               Να αναγνωρισθεί ότι το ποσό των 6 752,74 ευρώ αντιστοιχεί σε επιλέξιμες δαπάνες στις οποίες υπεβλήθη η ΑΝΚΟ στο πλαίσιο του έργου PERSONA και, συνεπώς, η Επιτροπή οφείλει να καταβάλει στην ΑΝΚΟ·
            
         
               —
            
            
               Να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Η προκειμένη αγωγή αφορά ευθύνη της Επιτροπής από τις υπ’ αριθ. α) 045 459 και β) 507 749 συμβάσεις για την εκτέλεση των έργων α) PERSONA και β) TERREGOV αντίστοιχα, δυνάμει του άρθρου 272 ΣΛΕΕ.
   Συγκεκριμένα, η ενάγουσα υποστηρίζει ότι, παρόλο που εκτέλεσε τις συμβατικές της υποχρεώσεις, η Επιτροπή, κατά παράβαση των ως άνω συμβάσεων, της αρχής της καλής πίστης, της απαγόρευσης κατάχρησης δικαιώματος και της αναλογικότητας, ζήτησε επιστροφή των καταβληθέντων στην ΑΝΚΟ ποσών ως μη επιλέξιμων. Για το λόγο αυτό, η ενάγουσα υποστηρίζει, πρώτον, ότι η απόρριψη της επιλεξιμότητας του συνόλου σχεδόν των ποσών που η Επιτροπή της κατέβαλε για τα έργα PERSONA και TERREGOV και η αναζήτησή τους ως αχρεωστήτως καταβληθέντων παραβιάζει τις συμβατικές υποχρεώσεις της Επιτροπής έναντι της ΑΝΚΟ. Δεύτερον, ότι η αναζήτηση του συνόλου των ποσών αυτών είναι δυσανάλογη και καταχρηστική.